Pete Hegseth

Peter Brian Hegseth (sündinud 6. juunil 1980 Minneapolises, Minnesotas) on Ameerika Ühendriikide kirjanik, telesaatejuht ja veteran, kes on alates 25. jaanuarist 2025 29. Ameerika Ühendriikide kaitseminister. 
Varane elukäik ja haridus.
Ta kasvas üles Minneapolise lähedal Forest Lake'is ja on mõlema vanema poolt Norra päritolu. Isa oli korvpallitreener. Õppis Forest Lake Area keskkoolis, kus mängis jalgpalli ja korvpalli ning lõpetas selle 1999. aastal oma klassi priimusena ("valedictorian").
2003. aastal omandas bakalaureusekraadi Princetoni Ülikoolis poliitika alal. Ülikooli ajal toimetas ülikooli konservatiivset ajalehte "The Princeton Tory". Princetonis liitus ta 2001. aastal USA maaväe reservohvitseride väljaõppekorpusega. 2013. aastal omandas ta Harvardi Ülikoolis magistrikraadi avaliku halduse alal.
Sõjaväekarjäär.
2003. aastal määrati ta Minnesota osariigi Rahvuskaardi jalaväeohvitseriks. 2004–2006 Guantánamo lahe mereväebaasis jalaväerühma ülem. Autasustati maaväe kiitusmärgiga. Seejärel oli vabatahtlikult Iraagis Bagdadis ja Samarras, kus ta teenis esmalt jalaväerühma juhina ja hiljem tsiviil-sõjaliste operatsioonide ohvitserina. 2012–2014 oli vabatahtlikult koos Minnesota rahvuskaardiga Afganistanis, et koolitada Afganistani julgeolekujõude. 2014. aastal lahkus majorina tegevteenistusest. 2019 liitus uuesti USA Minnesota rahvuskaardiga.
Ta oli üks 12-st rahvuskaardi liikmest, keda märgiti potentsiaalse siseringi ohuna ja eemaldati 2021. aasta jaanuaris Joe Bideni presidendi inauguratsiooni turvalisuse taganud rühmast. Hegseth on öelnud, et tema rahvuskaardi ülemused eemaldasid ta tema Jeruusalemma risti tätoveeringu tõttu, mis on tema väitel kristlik sümbol, ent oli ülemate arvates seotud paremäärmusliku valge ekstremismiga. See pani ta enda sõnul vastikusest rahvuskaardist tagasi astuma. 31. märtsil 2021 lahkus ta rahvuskaardist. 
Saatejuhina.
2014. aastal asus tööle Fox News'i. 2017–2024 kaassaatejuht igapäevases hommikuses uudiste- ja telesaates "Fox and Friends."
Poliitiline karjäär.
12. novembril 2024 teatas presidendiks valitud Donald Trump, et kavatseb nimetada Hegsethi järgmiseks USA kaitseministriks. Hegseth lõpetas samal kuul oma töölepingu Fox Newsiga.
24. jaanuaril 2025 hääletas senat tema ametisse kinnitamise üle, jäädes 50:50 viiki. Patiseisu murdis asepresident JD Vance, hääletades Hegsethi kandidatuuri poolt.
Poliitilised vaated.
The Guardiani ajakirjanik Alice Herman on Hegsethi kirjeldanud "kristliku natsionalistina" ja kui "kedagi, kes on sukeldunud parempoolse kristluse, poliitilise äärmusluse ja vägivaldsete ideede kultuuri." The Guardian on kirjeldanud Hegsethi seisukohti paremäärmuslikena. "Hegsethi jaoks varitsevad „vasakpoolsed” – LGBTQ+ õiguste, naiste õiguste ja rassilise õigluse pooldajad – iga nurga taga, kujutades USA-le eksistentsiaalset ohtu. Ameerika ristisõjas kirjutab Hegseth, et USA seisab silmitsi "leppimatute erimeelsustega Ameerika vasak- ja parempoolsuse vahel, mis viib pideva konfliktini, mida ei saa lahendada poliitilise protsessiga". Ta lisab: "Ei, ma ei kutsu üles vägivallale, ma lihtsalt juhin tähelepanu tegelikkusele. See aeg meie ajaloos nõuab Ameerika ristisõda," kirjutab ta raamatu "American Crusade: Our Fight to Stay Free" sissejuhatuses. "Jah, püha sõda inimvabaduse õiglase eesmärgi nimel." "Vasakpoolsed on ümbritsenud traditsioonilisi Ameerika patrioote igalt poolt, olles valmis tapmiseks: tapma meie asutajad, tapma meie lippu ja tapma kapitalismi." Hegseth iseloomustab "amerikanismi" vastandina sellistele jõududele nagu feminism, globalism, marksism ja progressivism ning ütleb, et võidab "ameeriklus" või "surm."
2022. aasta märtsis nimetas ta Venemaa president Vladimir Putinit sõjakurjategijaks ning kritiseeris president Joe Bideni administratsiooni Ukraina liiga aeglase relvastamise eest. 2024. aasta novembris ütles ta, et ei usu, et Venemaa läheks Ukraina alistamise järel uute rünnakutega kaugemale Poola piirist.
Ta on Iraani valitsust nimetanud "kurjuse režiimiks". 2020. aasta jaanuaris toetas ta Trumpi otsust tappa Iraani kindral Qāsem Soleymānī.
Ta on viidanud vajadusele "360-kraadise püha sõja" järele, et välja ajada "hariduses, religioonis ja kultuuris domineeriv vasakpoolne tont." Hegseth ütleb oma 2016. aasta mälestusteraamatus "In the Arena", et ta seostub veebipildiga triumfeerivast ISISe võitlejast – Koraan ühes käes, AK-47 teises käes: „Jumal on küljel ja tuul selja taga, ta on vallutav sõdalane,” kirjutab Hegseth. "Ta võitleb millegi suurema eest kui ta ise. Ta võitleb oma Jumala eest." Sellel fotol näeb Hegseth endast moonutatud versiooni. "Ma tunnen selle võitleja ära, kuigi ma pole teda kunagi kohanud. Mind tõmbab tema poole, sest ma suhestun temaga," kirjutab ta. "Ma taunin seda, mida ta esindab, mida ta teeb ja kuidas ta seda teeb. Ta on vihkamise, allutamise ja puhta kurjuse sõdur. Kuid ma mõistan tema kirgi."
Pärast sõjaväest lahkumist kolis ta oma pere New Jerseyst Tennesseesse, kus Hegseth liitus kooli ja kirikuga, mis oli seotud paremäärmusliku teoloogi Doug Wilsoni juhitud ideoloogiaga.
2024. aastal tema sulest ilmunud raamatus "The War on Warriors: Behind the Betrayal of the Men Who Keep Us Free" ("Sõda sõdalaste vastu: meid vabana hoidvate meeste reetmise tagune") kritiseerib ta USA sõjaväge selle keskendumise eest "woke" poliitikale ja ekstremismivastasele võitlusele. Ta sarjab "woke" kindraleid ja eliitteenistusakadeemiate juhte mitmekesisuse, võrdsuse ja kaasatuse (DEI) edendamise eest, mis tema sõnul jättis USA sõjaväe nõrgaks ja "naiselikuks." Ta on kritiseerinud naiste lubamist USA armee lahingüksustesse.
Ta on tugevalt kritiseerinud konföderatsiooni sõdurite järgi nimetatud USA armee rajatiste ümbernimetamist ja pooldab Fort Liberty tagasinimetamist Fort Braggiks. Põhja-Carolinas asuv Fort Bragg sai veebruaris 2025 kaitseminister Hegsethi korraldusega tagasi oma endise nime (2023-2025 kandis nime Fort Liberty), kuid mitte enam konföderatsiooni kindrali Braxton Braggi, vaid Teise maailmasõja langevarjuri Roland L. Braggi järgi.
Tätoveeringud.
Ta on lasknud endale teha rohkeid tätoveeringuid. Tema biitsepsile on tätoveeritud ladinakeelne "Deus Vult" ("Jumal tahab seda"), mis oli lahingus ristisõdijate võitlushüüe. Tema paremale rinnale on tätoveeritud Jeruusalemma rist, mis oli ristisõdijate loodud Jeruusalemma kuningriigi tunnus. Mõlemad on tänapäeva USAs tuntud, kui kristlike parempoolsete tunnused. Hegsethi sõnul keelati tal nende tätoveeringute pärast osalemast president Joe Bideni inauguratsioonitseremoonial. Tema kehale on tätoveeritud AR-15 (USA automaatrelv), Ameerika lipp ja sõnad "We the People". 
Isiklikku.
2004. aastal abiellus Hegseth oma esimese abikaasa Meredith Schwarziga. Nad lahutasid 2009. aastal pärast Hegsethi salasuhet töökaaslasega.
2010. aastal abiellus ta oma teise abikaasa Samantha Deeringuga, nad said kolm poega. 2017. aasta augustis, olles endiselt abielus oma teise abikaasaga, sai Hegseth tütre Fox Newsi tegevprodutsendi Jennifer Rauchetiga. Septembris andis Samantha sisse lahutuse. Hegseth ja Jennifer Rauchet abiellusid 16. augustil 2019 New Jerseys.